Ծեր կնոջ կնճռոտ դեմքի վրա կիսաբաց կոպերի տակ թաքնված աչքերը նմանվում էին գիշատիչների, որոնք հետևում էին իրենց զոհին հարձակման անցնելուց առաջ։ Այս հայուհու բնավորության շատ գծեր անհասկանալի էին նրան, հատկապես ինքնավստահությունն ու անմիջականությունը, որ նրա ցուցադրական համեստությունն ու զսպվածությունը չէին կարողանում քողարկել։ Այս երիտասարդ կինը, որի անցյալ կյանքն ինքը նույնիսկ չէր կարող պատկերացնել, հավանաբար շատ ազատ էր ապրել և, նմանվելով երկար ժամանակ առանց կապանքների ազատ ապրած զամբիկի, չէր ընտելանում սանձին։